L 191/2
EL
Επίσημη Εφημερίδα της Ευρωπαϊκής Ένωσης
28.7.2023
(3)
Είναι επίσης αναγκαίο να επικαιροποιηθεί το ενωσιακό δίκαιο σχετικά με τη διαχείριση των αποβλήτων μπαταριών και να ληφθούν μέτρα για την προστασία του περιβάλλοντος και της ανθρώπινης υγείας με την πρόληψη ή τη μείωση των δυσμενών επιπτώσεων της παραγωγής και της διαχείρισης αποβλήτων, καθώς και με τη μείωση των επιπτώσεων της χρήσης των πόρων και τη βελτίωση της αποδοτικότητας των πόρων.
Τα εν λόγω μέτρα έχουν ζωτική σημασία για τη μετάβαση σε μια κυκλική και κλιματικά ουδέτερη οικονομία και σε ένα περιβάλλον χωρίς τοξικές ουσίες, καθώς και για τη μακροπρόθεσμη ανταγωνιστικότητα και τη στρατηγική αυτονομία της Ένωσης.
Μπορούν δε να δημιουργήσουν σημαντικές οικονομικές ευκαιρίες με την ενίσχυση των συνεργειών μεταξύ της κυκλικής οικονομίας και των πολιτικών για την ενέργεια, το κλίμα, τις μεταφορές, τη βιομηχανία και την έρευνα και με ταυτόχρονη προστασία του περιβάλλο­ ντος και μείωση των εκπομπών αερίων του θερμοκηπίου.
(4)
Η οδηγία 2006/66/ΕΚ του Ευρωπαϊκού Κοινοβουλίου και του Συμβουλίου (3) επέφερε βελτίωση στην περιβαλλοντική απόδοση των μπαταριών και θέσπισε ορισμένους κοινούς κανόνες και υποχρεώσεις για τους οικονομικούς φορείς, ιδίως μέσω εναρμονισμένων κανόνων για την περιεκτικότητα σε βαρέα μέταλλα και την επισήμανση των μπαταριών, καθώς και κανόνες και στόχους για τη διαχείριση όλων των αποβλήτων μπαταριών, με βάση τη διευρυμένη ευθύνη του παραγωγού.
(5)
Οι εκθέσεις της Επιτροπής σχετικά με την εφαρμογή, τον αντίκτυπο και την αξιολόγηση της οδηγίας 2006/66/ΕΚ που υποβλήθηκαν το 2019 επισημαίνουν όχι μόνο τα επιτεύγματα αλλά και τους περιορισμούς της οδηγίας, ιδίως μέσα σε ένα ριζικά μεταλλαγμένο πλαίσιο που χαρακτηρίζεται από τη στρατηγική σημασία των μπαταριών και την αυξημένη χρήση τους.
(6)
Η ανακοίνωση της Επιτροπής, της 17ης Μαΐου 2018, με τίτλο «Η Ευρώπη σε κίνηση – Βιώσιμη κινητικότητα για την Ευρώπη: ασφαλής, συνδεδεμένη και καθαρή» περιλαμβάνει το στρατηγικό σχέδιο δράσης για τις μπαταρίες.
Το εν λόγω σχέδιο δράσης καθορίζει μέτρα για την υποστήριξη των προσπαθειών με σκοπό την οικοδόμηση μιας αξιακής αλυσίδας μπαταριών στην Ευρώπη, η οποία θα καλύπτει την εξαγωγή πρώτων υλών, τη βιώσιμη προμήθεια και επεξεργασία, τα βιώσιμα υλικά μπαταριών και την κατασκευή στοιχείων, καθώς και την επαναχρησιμοποίηση και την ανακύκλωση των μπαταριών.
(7)
Στην Ευρωπαϊκή Πράσινη Συμφωνία, η Επιτροπή επιβεβαίωσε τη δέσμευσή της να εφαρμόσει το στρατηγικό σχέδιο δράσης για τις μπαταρίες και δήλωσε ότι θα προτείνει νομοθεσία για την ανάπτυξη μιας ασφαλούς, κυκλικής και βιώσιμης αξιακής αλυσίδας μπαταριών για όλες τις μπαταρίες, μεταξύ άλλων και για τον εφοδιασμό της αναπτυσσόμενης αγοράς των ηλεκτρικών οχημάτων.
(8)
Στα συμπεράσματά του, της 4ης Οκτωβρίου 2019, με θέμα «Περισσότερη κυκλικότητα – Μετάβαση σε μια βιώσιμη κοινωνία», το Συμβούλιο ζήτησε, μεταξύ άλλων, τη χάραξη συνεκτικών πολιτικών για τη στήριξη της ανάπτυξης τεχνολογιών που βελτιώνουν τη βιωσιμότητα και την κυκλικότητα των μπαταριών, με στόχο την πλαισίωση της μετά­ βασης στην ηλεκτροκίνηση.
Επιπλέον, το Συμβούλιο ζήτησε την επείγουσα αναθεώρηση της οδηγίας 2006/66/ΕΚ, η οποία θα πρέπει να περιλαμβάνει όλα τα σχετικά υλικά μπαταριών και να εξετάζει, ιδίως, ειδικές απαιτήσεις για το λίθιο και το κοβάλτιο, καθώς και έναν μηχανισμό που θα επιτρέπει την προσαρμογή της εν λόγω οδηγίας στις μελλοντικές αλλαγές στις τεχνολογίες μπαταριών.
(9)
Στην ανακοίνωση της Επιτροπής, της 11ης Μαρτίου 2020, με τίτλο «Ένα νέο σχέδιο δράσης για την κυκλική οικονομία – Για μια πιο καθαρή και πιο ανταγωνιστική Ευρώπη», αναφέρεται ότι η πρόταση νέου κανονιστικού πλαισίου για τις μπαταρίες θα περιλαμβάνει κανόνες για το ανακυκλωμένο περιεχόμενο και μέτρα για τη βελτίωση των ποσοστών συλλογής και ανακύκλωσης όλων των μπαταριών, με στόχο να διασφαλιστεί η ανάκτηση πολύτιμων υλικών και να παρασχεθεί καθοδήγηση στους καταναλωτές, και θα εξετάζει την πιθανή κατάργηση των μη επαναφορτιζόμενων μπατα­ ριών στις περιπτώσεις για τις οποίες υπάρχουν εναλλακτικές επιλογές.
Επιπλέον, αναφέρεται ότι θα εξετάσει το ενδεχό­ μενο επιβολής απαιτήσεων βιωσιμότητας και διαφάνειας για τις μπαταρίες, λαμβανομένων υπόψη του αποτυπώματος άνθρακα της κατασκευής μπαταριών, της δεοντολογικής προμήθειας πρώτων υλών και της ασφάλειας του εφοδιασμού, προκειμένου να διευκολυνθούν η επαναχρησιμοποίηση , η αναπροσαρμογή χρήσης και η ανακύκλωση των μπαταριών.
(10)
Η κάλυψη ολόκληρου του κύκλου ζωής όλων των μπαταριών που διατίθενται στην αγορά της Ένωσης απαιτεί τη θέσπιση εναρμονισμένων απαιτήσεων για τα προϊόντα και την εμπορία, συμπεριλαμβανομένων διαδικασιών αξιολόγησης της συμμόρφωσης, καθώς και απαιτήσεων για την πλήρη κάλυψη του σταδίου του τέλους του κύκλου ζωής των μπαταριών.
Οι απαιτήσεις σχετικά με το στάδιο του τέλους του κύκλου ζωής είναι αναγκαίες για την αντιμετώπιση των περιβαλλοντικών επιπτώσεων των μπαταριών και, ειδικότερα, για τη στήριξη της δημιουργίας αγορών ανακύκλωσης μπαταριών και αγορών δευτερογενών πρώτων υλών από απόβλητα μπαταριών.
Προκειμένου να επιτευχθούν οι προβλε­ πόμενοι στόχοι για κάλυψη ολόκληρου του κύκλου ζωής των μπαταριών σε μία νομική πράξη με παράλληλη αποφυγή των φραγμών στο εμπόριο και της στρέβλωσης του ανταγωνισμού και με διασφάλιση της ακεραιότητας της εσωτερικής αγοράς, οι κανόνες που καθορίζουν τις απαιτήσεις για τις μπαταρίες θα πρέπει να εφαρμόζονται ομοιόμορφα σε όλους τους οικονομικούς φορείς στην Ένωση και να μην αφήνουν περιθώρια για αποκλίνουσα εφαρμογή από τα κράτη μέλη.
Κατά συνέπεια, η οδηγία 2006/66/ΕΚ θα πρέπει να αντικατασταθεί από κανονισμό.
(3) Οδηγία 2006/66/ΕΚ του Ευρωπαϊκού Κοινοβουλίου και του Συμβουλίου, της 6ης Σεπτεμβρίου 2006, σχετικά με τις ηλεκτρικές στήλες και τους συσσωρευτές και τα απόβλητα ηλεκτρικών στηλών και συσσωρευτών και με την κατάργηση της οδηγίας 91/157/ΕΟΚ (ΕΕ L 266 της 26.9.2006, σ.
1).